text: Puigdemont i Junqueras subratllen que les actituds violentes són incompatibles amb la via independentista
  Redacció 02/10/2018 - 07.29 Actualitzat 09/09/2020 - 08.28
  El govern creu que no s'ha de magnificar el que va passar aquest dilluns al vespre, quan centenars de manifestants van intentar entrar al Parlament de Catalunya i els Mossos els van dispersar.
  La consellera de la Presidència, Elsa Artadi, ha assegurat que els actes violents van ser minoritaris i que perjudiquen la imatge internacional de l'independentisme.
  "És la primera vegada que ens trobem amb aquesta situació dins del moviment independentista", diu "però els incidents, que són una minoria, desvirtuen el discurs del moviment independentista i no ajuda en absolut."
  A "Els matins" de TV3, també ha negat que fossin encoratjats per les paraules del president Torra.
  "No crec en cap cas que el que va passar tingui a veure amb el que va dir el president Torra, una cosa és pressionar i l'altra és ser violent."
  Torrent: "No ens ajuden a créixer, ens empetiteixen"
  Per la seva banda, Roger Torrent també lamenta els aldarulls. En una entrevista al programa "Més 3/24", el president de la cambra catalana subratlla el valor de l'1 d'octubre de fa un any i la commemoració d'aquest dilluns, però també censura els incidents. Ho explica decebut:
  "El que està clar és que hi ha algunes imatges que jo crec que no ens ajuden a créixer, al contrari, que en tot cas ens empetiteixen (···) Nosaltres sempre hem demostrat que aquest és un moviment pacífic, que és un moviment democràtic, que és un moviment no violent, que és un moviment cívic. I estic convençut que avui demostrarem que continua sent així. No pot ser d'una altra manera."
  Un any després de l'1-O i hores abans del debat de política general al Parlament, Torrent fa una crida a una "estratègia conjunta" entre els carrers i les institucions:
  "Des d'un punt de vista republicà i del moviment independentista, el que necessitem ara és bastir aquesta estratègia conjunta, una agenda política que ens serveixi per avançar en els pròxims mesos i, per tant, que ens apropi cada vegada més a aquell objectiu polític que compartim tots."
  Puigdemont i Junqueras també condemnen els fets
  Tant Carles Puigdemont com Oriol Junqueras també han expressat el seu rebuig als episodis violents. En el seu compte de Twitter, Puigdemont vol deixar clar que la violència i l'independentisme són incompatibles:
  Si van encaputxats no són de l'1-O. Si usen la violència no són de l'1-O. El vam fer a cara descoberta i de forma pacífica. D'aquesta manera vam vèncer, fa un any, un estat autoritari. Qui té interès que s'infiltri la violència perdedora allà on hem resistit amb una pau vencedora?
  — Carles Puigdemont 🎗 (@KRLS) 1 d'octubre de 2018
  Dit això, la demostració de determinació, mobilització i civisme de la immensa majoria dels qui avui han sortit arreu del país a defensar el mandat de l'1-O és la prova del compromís amb la democràcia i la república catalana. I que ningú no el podrà enterbolir.
  Oriol Junqueras també desaprova els aldarulls en un tuit on destaca que les porres i els cops no poden ser la via de l'independentisme:
  L'#1O ens va ensenyar que les porres i els cops són sempre la pitjor solució i no pot ser la nostra via.